Inocencia Alcubierre

**Ino Alcubierre** u **Inocencia Alcubierre**, nombres artisticos d**'Inocencia Alcubierre Rodríguez**, naixida d'Uncastiello (Cinco Villas, Aragón) o 16 de chunio de 1901 y muerta en Madrit (Espanya) o 12 d'agosto de 1927 u en Barcelona (Barcelonés, Catalunya) o 12 d'agosto de 1930, estió una destacada actriz aragonesa de cine mudo, activa en o cine espanyol con a-saber-lo exito dende primerías d'os anyos 1920 dica la suya prematura muerte.

## Primeras anyadas
Como tantas cosas en a vida d'Inocencia, mesmo la suya calendata de naixencia ye dandaliosa, habendo fuents que dicen que ye naixida en 1904. Tanimientres, parixe que las fuents millor informadas indican la suya naixencia d'Uncastiello lo 16 de chunio de 1901, filla de Casimiro Alcubierre. De nina la suya familia se tresladó, emigrando como tantos atros aragoneses, enta Barcelona, a on se conoixe que Ino Alcubierre treballo de mesacha con 17 anyadas como acomodadora en un teatro de l'avenida d'o Paralelo.

## Estrela d'o cine mudo
Estió en ixas envueltas cuan la descubrioron como posible actriz y li ufrioron o suyo primer treballo cinematografico en un *[[western]]* de producción espanyola, *[[Lilian]]*, amanixendo en os títols de credito d'a cinta como *la polida actriz yanqui Elliot Dorsan* Ye o primer *western* conoixiu en Europa, estando rodau en a localidat de Lloret de Mar y se presentó como si estase una cinta producida en Estaus Unius, con los nombres d'o suyo director y d'os actors *americanizaus* como *John Pallears* y *Joe Rogers*.

O suyo siguient treballo conoixiu estió en 1922 en a cinta *[[Don Juan Tenorio (cinta de 1922)|Don Juan Tenorio]]* dirichida por Ricardo de Baños, a on Ino Alcubierre yera l'actriz protagonista en o papel de *Donya Inés*. Se diz que iste papel se li ufrió en estar asasinada l'actriz que heba de protagonizar-lo, y que podría estar l'actriz Conchita Robles, asasinada en un escenario de Madrit por o suyo esposo, lo comandant de Caballería Carlos Berdugo Boti. Se tractaba d'una ambiciosa producción d'o cine espanyol d'ixas envueltas, una adaptación d'a obra teatral dramatica *[[Don Juan Tenorio]]*, de José Zorrilla, y a on Ino Alcubierre inició la suya fama como actriz destacada, y a on treballó como co-protagonista con lo tenor mallorquín Fortunio Bonanova, qui bien luego continó la suya carrera interpretativa en o cine estausunidense.

Dende 1922 dica 1925 no se li conoix garra cinta a on hese treballau, y se gosa afirmar que yera como consecuencia de tener una filla, pero parixe que no se troba garra constancia d'una filla, ni d'o suyo pai, ni d'un matrimonio d'Ino Alcubierre. En cualsiquier caso, en 1925 protagonizó *[[El niño de oro]]*, una cinta de cine de comedia sin garra trascendencia, dirichida por José María Granada y a on tornó a estar l'actriz protagonista.

En ixe mesmo anyo de 1925 Inocencia interpretó a *María del Pilar* en a cinta *[[Nobleza baturra (cinta de 1925)|Nobleza baturra]]*, dirichida por Juan Vila Vilamala, y que consolidó la suya carrera artistica, en recebindo criticas muit favorables por a suya interpretación, en a que estió una d'as cintas de cine mudo mas exitosas d'o cine espanyol. Tanimientres, no se'n conoix garra copia conservada d'ista cinta, estando asinas una cinta perdida.

En 1926 fácil que ya s'hese convertiu en l'actriz mas destacada d'o cine espanyol d'ixas envueltas y protagonizó la cinta *[[La malcasada (cinta)|La malcasada]]*, dirichida por Francisco Gómez Hidalgo y que tractaba lo tema de l'esvurcio, en interpretar Ino Alcubierre a una espanyola casada con un torero mexicano por intrés; en ixas envueltas se prochectaba aprobar l'esvurcio en Espanya. Antiparte, en a cinta amanixen destacadas personalidaz d'ixas envueltas, como lo pintor Julio Romero de Torres, los militars José Millán-Astray u Ramón Franco, u los politicos Alejandro Lerroux u Miguel Primo de Rivera.

## La suya muerte
Como atras cuestions d'a vida d'Inocencia Alcubierre, tamién ye dandaliosa la cuestión d'a suya muerte, en no poder-se asegurar ni puesto ni calendata de defunción, ni tampoco a on se troban los suyos restos. Todas las versions coinciden en que morió como consecuencia d'un accident d'auto, encara que discrepan sobre lo puesto y la calendata. Unas versions indican que morió en Madrit (Espanya) o 12 d'agosto de 1927 y atras versions, que morió en Barcelona (Barcelonés, Catalunya) o 12 d'agosto de 1930; estando lo mesmo autor que presenta en dos puestos diferents las dos calendatas y puestos de muerte, como clara muestra d'os dandalos. Parixe que la fuent que se fa servir t'afirmar que morió en Barcelona ye una esquela publicada en o diario barcelonés *[[La Vanguardia]]* en 1930 y que reculle *[[Find A Grave]]* en a suya web. Tanimientres, tot fa pensar que morió en 1927, en plena madurez d'a suya carrera artistica, encara que en o blog *El honor de Palencia* se reculle una noticia de prensa de 1930 a on se indica una actuación suya como actriz teatral, estando asinas un misterio la suya posible carrera como actriz en ixas tres anyadas.

## Premios y reconoiximientos
En Uncastiello, lo suyo lugar natal, se i celebran cada anyo en a suya honor las *[[Jornadas de Cine Mudo de Uncastillo-Ino Alcubierre]]*.

## Filmografía

## Referencias

## Vinclos externos
*  Inocencia Alcubierre en Internet Movie Database.
*  ''Inocencia Alcubierre'' en o *[[Diccionario biográfico español]]*, por Javier Barreiro.